Imtella' Mejju 9, 2021 - Aġġornata 9 Ta' Mejju, 2021 6:53pm Rapport: Glen Falzon Il-Kummissjoni tal-Films tistma li żewġ produzzjonijiet li qed jinġibdu bħalissa: waħda f'Malta u l-oħra f'Għawdex, se jħallu bejniethom 'il fuq minn tliet miljun ewro fl-ekonomija. Television Malta ltaqa' ma' atturi Irlandiżi li qalu għandhom seba' mitt sena li jerġgħu jżuru Malta li fil-fehma tagħhom għandha bosta ingredjenti ideali għall-ġbid ta' produzzjonijiet. F'dar f'Binġemma, fil-limiti tal-Imġarr, wasal lejn l-aħħar il-ġbid tal-produzzjoni Brittanika: The Holiday. L-istorja ta' din is-serje televiżiva hi dwar erbat iħbieb tal-qalb li marru btala Malta li ma spiċċatx fuq nota tajba. Il-produzzjoni nġibdet kollha f'Malta, fosthom f'żoni bħal Għar Lapsi, il-Miżieb u l-Bajja ta' Għajn Tuffieħa. Fost l-atturi, żewġt aħwa ċkejknin Irlandiżi li ma' Television Malta stqarrew li din mhux se tkun l-aħħar darba li żaru l-pajjiż fosthom minħabba x-xemx sħuna ta' Malta. L-atturi baqgħu msaħħrin anki bil-veduti pittoreski u l-karattru tal-Maltin. Il-Kummissarju tal-Films, Johann Grech, qal li din l-industrija kompliet għaddejja b'ritmu b'saħħtu minkejja l-pandemija. "Din il-produzzjoni qed tiġġenera fl-ekonomija ta' pajjiżna 'l fuq minn €1.6 miljun fejn qed naraw iktar nies jidħol f'din l-industrija u iktar xogħol. Din il-produzzjoni hawn madwar 50 Malti qed jaħdmu f'din il-produzzjoni." Fl-istess waqt, f'villa f'Għawdex, għaddej il-ġbid ta' Reality Show Żvediża. Is-Sur Grech qal li din il-produzzjoni qed tiġġenera madwar €1.5 miljun fl-ekonomija Għawdxija filwaqt li ħolqot madwar 90 opportunità ta' xogħol li jinkludu fost oħrajn persuni bħala crew u nies li jaħdmu fil-kostruzzjoni tas-sett